Bono en Ali met 'n reissak deur Afrika | SARIE
Bono en Ali met 'n reissak deur Afrika
Hulle het in 'n ligte vliegtuig geland, gereed vir die avonture van dié vasteland vol moontlikhede. Albei dra nonchalant 'n ikoniese reissak oor die skouer. (En Bono het natuurlik ook sy kitaarsak byderhand!).
Dié treffende foto is onlangs by die vyfster-wildreservaat Tswalu Kalahari in die Noord-Kaap deur die wêreldbekende fotograaf Annie Leibovitz vasgevang vir die Franse modehuis Louis Vuitton se Core Values-advertensieveldtog.Hierdie foto en nog 'n portretfoto van Ali en Bono verskyn nou as advertensies in glanstydskrifte wêreldwyd.
Mense wat vir dié veldtog as modelle gebruik word, is altyd ikone op hul gebied, reis graag en is betrokke by liefdadigheid. Die Franse aktrise Catherine Deneuve, die laaste staatshoof van die Sowjetunie,Michail Gorbatsjof, en die eertydse tennissterre Andre Agassi en Steffi Graf het al vir Core Values-advertensies geposeer.
Ali en Bono is gefotografeer in elegante klere van organiese stowwe uit hul modereeks Edun. Dit pas volmaak by Ali se reissak in 'n nuwe bruin Monogram Révélation-leer wat deur die kleure van Afrika geïnspireer is. Die reissak is versier met 'n blommotief-amulet wat in Kenia met die hand gemaak word deur MADE, 'n organisasie wat bykomstighede in agtergeblewe gemeenskappe skep. "Al die geld wat gemaak word, word weer in die gemeenskap en omgewing teruggeploeg. Só word die gemeenskappe ook bemagtig," verduidelik Giselle.
Elke amulet (sien regs) bestaan uit dertien hangertjies wat uit been gekerf is en met handgeverfde blommotiewe versier is. Dit word beskou as savoirfaire- kuns. (Dié Franse term dui op die vermoë om in enige situasie korrek op te tree.) "Die vakmanne het dus die kennis om die kunswerk eties korrek te skep," sê Giselle. Op die amulet en voering van die sak is 'n plaatjie met dié woorde daarop gegraveer: "Every journey began in Africa."
In 2009 het die moedermaatskappy Louis VuittonMoët Hennessy (LVMH)'n 49%-aandeel in Edun verkry met die doel om by Bono en Ali se "reis" in Afrika aan te sluit.